K. VALDEMĀRA IELA 2A, RĪGA, LV-1050, LATVIJA. TĀLRUNIS +371 67022300, E-PASTS INFO@BANK.LV, WWW.BANK.LV

Projekts (1. variants)

|  |  |
| --- | --- |
| [Datums] | Noteikumi Nr. [\_\_\_\_] |

Rīgā

**Noteikumi par veidlapas paraugu informācijas sniegšanai noguldītājam**

Izdoti saskaņā ar

Noguldījumu garantiju likuma

28. panta otro daļu

1. Noteikumi nosaka veidlapas paraugu (pielikums) Noguldījumu garantiju likuma 28. panta pirmajā daļā minētās informācijas sniegšanai un vispārējās informācijas sniegšanai par noguldījumiem, par kuriem saskaņā ar Noguldījumu garantiju likuma 23. pantu garantēto atlīdzību neizmaksā.
2. Atzīt par spēku zaudējušiem Finanšu un kapitāla tirgus komisijas 2020. gada 29. septembra normatīvos noteikumus Nr. 180 "Normatīvie noteikumi par noguldītājam sniedzamo informāciju" (Latvijas Vēstnesis, 2020, Nr. 194).

**ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO   
PARAKSTU UN SATUR LAIKA ZĪMOGU**

|  |  |
| --- | --- |
| Latvijas Bankas prezidents | M. Kazāks |

Pielikums

Latvijas Bankas [datums]

noteikumiem Nr. [ ]

|  |  |
| --- | --- |
| **Pamatinformācija par noguldījumu aizsardzību** | |
| Garantētā atlīdzība par noguldījumiem kredītiestādē vai krājaizdevu sabiedrībā (noguldījumu piesaistītājā) | Jūsu noguldījumu aizsardzību garantē noguldījumu garantiju sistēma, kas izveidota saskaņā ar Noguldījumu garantiju likumu. Ja iestātos noguldījumu nepieejamība kredītiestādē vai krājaizdevu sabiedrībā (noguldījumu piesaistītājā), Jūsu noguldījumus līdz 100 000 *euro* atmaksātu noguldījumu garantiju fonds. |
| Maksimālais garantētās atlīdzības apmērs un noguldījumi, par kuriem neizmaksā garantēto atlīdzību | Maksimālais garantētās atlīdzības apmērs ir 100 000 *euro* katram kredītiestādes vai krājaizdevu sabiedrības (noguldījumu piesaistītāja) noguldītājam. Garantētās atlīdzības izmaksa tiek veikta *euro*. Garantētā atlīdzība saskaņā ar Noguldījumu garantiju likuma 23. pantu netiek izmaksāta par šādiem noguldījumiem:  1) kredītiestāžu un krājaizdevu sabiedrību noguldījumiem;  2) finanšu iestāžu noguldījumiem;  3) tādu pašvaldību, kuru gada budžets pārsniedz 500 000 *euro*, un tiešās pārvaldes iestāžu noguldījumiem;  4) noguldījumiem, kas saistīti ar noziedzīgi iegūtu līdzekļu legalizāciju vai atzīstami par noziedzīgi iegūtiem līdzekļiem, ja stājies spēkā notiesājošs tiesas spriedums;  5) noguldījumiem, kuru noguldītājs kā klients nav identificēts atbilstoši Noziedzīgi iegūtu līdzekļu legalizācijas un terorisma un proliferācijas finansēšanas novēršanas likuma noteikumiem;  6) noguldījumiem, kas saskaņā ar Eiropas Parlamenta un Padomes 2013. gada 26. jūnija regulas Nr. 575/2013 par prudenciālajām prasībām attiecībā uz kredītiestādēm, un ar ko groza regulu (ES) Nr. 648/2012 51. un 62. pantu veido noguldījumu piesaistītāja pašu kapitālu, tostarp tā amortizēto daļu saskaņā ar minētās regulas 64. pantu;  7) apdrošināšanas un pārapdrošināšanas sabiedrību noguldījumiem;  8) ieguldījumu brokeru sabiedrību noguldījumiem;  9) ieguldījumu pārvaldes sabiedrību noguldījumiem;  10) privāto pensiju fondu noguldījumiem;  11) alternatīvo ieguldījumu fondu pārvaldnieku noguldījumiem;  12) kredītiestādes emitētiem parāda vērtspapīriem, kā arī saistībām, kas rodas no tās vekseļiem, tai skaitā pārvedu vekseļiem;  13) noguldījumiem, ar kuriem pēdējo divu gadu laikā no noguldījumu nepieejamības iestāšanās dienas nav veikti nekādi darījumi un kuru vērtība ir mazāka par 10 *euro*. |
| Papildu garantētās atlīdzības maksimālais apmērs | Papildus maksimālajai garantētajai atlīdzībai 100 000 *euro* apmērā noguldītājam ir tiesības saņemt garantēto atlīdzību līdz 200 000 *euro*, ievērojot Noguldījumu garantiju likuma 4. pantā minētos noguldījumu veidus un nosacījumus. |
| Garantētās atlīdzības aprēķināšana, ja ir vairāki noguldījumi kredītiestādē vai krājaizdevu sabiedrībā (noguldījumu piesaistītājā) | Visi Jūsu noguldījumi kredītiestādē vai krājaizdevu sabiedrībā (noguldījumu piesaistītājā) tiek summēti, un kopsummai piemēro maksimālo garantētās atlīdzības apmēru – 100 000 *euro*. |
| Garantētās atlīdzības aprēķināšana, ja ir kopīgs noguldījums ar citu (citām) personu (personām) | Garantētā atlīdzība par kopīgo noguldījumu tiek izmaksāta katrai kopīgo noguldījumu izdarījušajai personai ne vairāk kā 100 000 *euro* apmērā. Garantētās atlīdzības apmēru nosaka, ņemot vērā katras kopīgo noguldījumu izdarījušās personas daļu kopīgajā noguldījumā, kura noteikta ar noguldījumu piesaistītāju noslēgtajā līgumā.  Ja katras personas daļa kopīgajā noguldījumā nav noteikta, kopīgais noguldījums sadalāms vienlīdzīgās daļās un katras personas garantētās atlīdzības apmēru nosaka, ņemot vērā šo vienlīdzīgo daļu. |
| Noguldītāja pienākumi saistībā ar citai personai pienākošos līdzekļu pārvaldīšanu | Ja noguldītājs pārvalda citai personai pienākošos līdzekļus noguldījumu piesaistītājā, garantēto atlīdzību ir tiesības saņemt personai, kura var pierādīt savas prasījuma tiesības uz noguldītāja pārvaldītajiem līdzekļiem, ar nosacījumu, ka noguldījumu piesaistītājs vai – Noguldījumu garantiju likuma 5.1 panta otrajā daļā minētajā gadījumā – noguldītājs šo personu ir identificējis vai var identificēt pirms noguldījumu nepieejamības iestāšanās dienas.  Noguldītājam, kas nodrošina citai personai pienākošos līdzekļu pārvaldību noguldījumu piesaistītājā, ir pienākums informēt noguldījumu piesaistītāju, ka tas nodrošina citai personai pienākošos līdzekļu pārvaldīšanu, šīs personas identifikāciju un tai pienākošos līdzekļu uzskaiti. |
| Garantētās atlīdzības izmaksas uzsākšana noguldījumu nepieejamības gadījumā | Garantētās atlīdzības izmaksa tiek veikta piecus gadus no noguldījumu nepieejamības iestāšanās dienas vai no dienas, kad izbeigušies apstākļi, kas ir pamats Noguldījumu garantiju likuma 27. panta pirmajā daļā noteiktajai garantētās atlīdzības izmaksas atlikšanai.  Garantētā atlīdzība ir pieejama ne vēlāk kā septiņu darbdienu laikā pēc dienas, kad iestājusies noguldījumu nepieejamība.  Latvijas Banka lemj par garantētās atlīdzības izmaksas veidu, kārtību, izmaksas laiku un vietu un šo informāciju publicē oficiālajā izdevumā "Latvijas Vēstnesis", kā arī ievieto Latvijas Bankas izveidotajā tīmekļvietnē. |
| Garantētās atlīdzības izmaksa nepilngadīgajām personām | Garantētās atlīdzības izmaksa par nepilngadīgas personas noguldījumu notiek, ievērojot Noguldījumu garantiju likuma 5. panta ceturtajā daļā noteikto. |
| Informācija par prasījumu saistību savstarpējā ieskaita iespējamību | Aprēķinot noguldītājam pienākošos garantēto atlīdzību, tiek ņemtas vērā noguldītāja saistības pret kredītiestādi vai krājaizdevu sabiedrību (noguldījumu piesaistītāju), kuru izpildes termiņš iestāsies līdz dienai vai dienā, kad iestājusies noguldījumu nepieejamība. Tās tiek dzēstas, veicot šo saistību un noguldītāja tiesību uz garantēto atlīdzību savstarpēju ieskaitu. |
| Kontaktinformācija un tīmekļvietne | Noguldījumu garantiju fonds: Latvijas Banka, K. Valdemāra iela 2A, Rīga, LV-1050; tālrunis + 371 67022300; tīmekļvietne: www.bank.lv. |
| Noguldītāja apliecinājums par informācijas saņemšanu |  |

**ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO   
PARAKSTU UN SATUR LAIKA ZĪMOGU**

|  |  |
| --- | --- |
| Latvijas Bankas prezidents | M. Kazāks |